মিষ্টি মিষ্টি চেহারার পলককে দেখে কে বলবে যে তার মাথায় সারাক্ষণ কী সব ফন্দি চলে? আর সব ভাবনার একটাই থিম— কী করে জব্দ হবে ‘জবা’। অবশ্য সে একা নয়, বড়বউদি আর কাকিমার সঙ্গে দল পাকিয়েই সে করে এই সব কাজ! কিন্তু ধারাবাহিক দেখতে দেখতে একটা কথা তো বুঝে গিয়েছেন দর্শক যে পলকের যাবতীয় ব্যস্ততার কেন্দ্রবিন্দুতে কিন্তু জবা। 
বাস্তবে অভিনেত্রী অনন্যা বিশ্বাসের জীবনেও এমন একজন রয়েছে, যাকে নিয়ে ইদানীং ভীষণ ব্যস্ত থাকেন তিনি। তাকে খাওয়ানো-দাওয়ানো, পরিচর্যা তো রয়েছেই, সঙ্গে রয়েছে তাকে সুন্দর করে, পরিপাটি করে সাজানোর ব্যস্ততা। এই সব কিছুই তিনি করেন নিজে হাতে।


ছবি: অনন্যার ফেসবুক পেজ থেকে

‘‘আমি একা থাকি আর শ্যুটিং সামলে সব কাজ একাই করি। শেরি আসার পরে কাজ একটু বেড়েছে ঠিকই কিন্তু সে সব আমি ম্যানেজ করে নিই। ওর খাওয়া-দাওয়া, ওষুধ খাওয়ানো, ভ্যাক্সিন— সব আমিই সামলাই’’, এবেলা ওয়েবসাইটকে জানালেন অনন্যা, ‘‘১৩  অক্টোবর ও আসে আমার কাছে। প্রথম একমাসের বেশি আমি ওকে নিয়ে শ্যুটিংয়ে যেতাম। তার পর একটু একটু করে ওকে একা থাকা অভ্যাস করালাম। এখন ও অনেকটা সময় বাড়িতে একা থাকতে পারে। বুঝে গেছে যে আমি ওয়র্কিং মাদার। আমি বাড়ি ঢুকলেই ঝাঁপিয়ে পড়ে চেটে চেটে শেষ করে দেয়।’’ 
এই খুদে পোষ্য যে তার জীবনের অনেকটা জুড়ে রয়েছে সেটা বোঝা যায় অভিনেত্রীর সোশ্যাল মিডিয়া পোস্টগুলি দেখলেই। পোষ্যের নানা কীর্তি, তার বিবিধ দুষ্টুমির ছবি তুলে আপলোড করেন অনন্যা। মাঝেমধ্যে আবার মায়ের কোলে চড়ে মেকআপ রুম অভিযানেরও সৌভাগ্য হয় তার। এই খুদেটিকে নিয়ে শুধু অনন্যা নন, তাঁর টেলিজগতের বন্ধুরাও বেশ উচ্ছ্বসিত। 


ছবি: অনন্যার ফেসবুক পেজ থেকে
আর এই ছবিগুলিই প্রমাণ যে ফ্যাশন ও স্টাইল স্টেটমেন্টে শহরের বহু তারকা পোষ্যকে ইতিমধ্যেই পিছনে ফেলে দিয়েছে শেরি।